|  |  |
| --- | --- |
| 10.01.2024 | nr 13-4/31 |

Kohanimenõukogu koosolek

PROTOKOLL nr 127

Tallinn

Algus kell: 10.00 lõpp kell: 11.45

Juhatas: Mart Uusjärv

Protokollis: Margit Mitt

Võtsid osa: Mart Uusjärv, Peeter Päll, Martin Kulp, Raivo Aunap, Evar Saar, Jaanis Lill, Mall Leht, Pikne Kama, Olev Veskimäe, Uudo Timm

Puudusid: Taavi Pae, Ilmar Tomusk, Tiina Laansalu

Mart Uusjärv annab teada, et allkirjastamisel on regionaalministri käskkiri, millega lisatakse kohanimenõukogu koosseisu Transpordiameti teevara osakonna teeregistri üksuse riigiteede juhtivhaldur Reet Ortus.

**PÄEVAKORD:**

1. Mustvee vallas asuvale Benito Agirre tänavale uue nime määramine (uued nimevalikud) – Martin Kulp
2. Järvedele nimede kinnitamine – Mall Leht
3. Nõo vallas Tamsa külas asuvatele Kerkmäele ja Räisamäele mitteametliku esikohanime kinnitamine – Mall Leht
4. **Mustvee vallas asuvale Benito Agirre tänavale uue nime määramine (uued nimevalikud)**

Martin Kulp selgitab, et alates 15. märtsist 2023. a toimunud kohanimeseaduse muudatuse järgselt võib valdkonna eest vastutav minister, kelleks on regionaalminister, teha seaduses nimetatud juhtudel kohaliku omavalitsuse üksusele kohanimemäärajana ettepaneku kohanimeseaduse nõuetega vastuolus oleva kohanime muutmiseks ja selle asendamiseks seadusega kooskõlas oleva kohanimega. Selle paragrahvi alusel on ministri määrusega muudetud Narva tänavanimed ja oleme algatanud ka Mustvee valla Benito Agirre tänavanime muutmise.

Kohanimenõukogu arutas Benito Agirre tänavanimega seonduvaid küsimusi 28. veebruaril 2023. a toimunud koosolekul.

Regionaal- ja Põllumajandusministeerium koostas regionaalministri määruse „Mustvee vallas asuva Mustvee linna aadressikohale uue kohanime määramine” eelnõu. Eelnõu eesmärk on muuta ja asendada Jõgeva maakonnas, Mustvee valla Mustvee linnas kohanimeseadusega vastuolus olev nimi seaduse nõuetega kooskõlas oleva tänavanimega. Eelnõu kohaselt asendatakse „Benito Agirre tänav“ nimega „Jõesilla tänav“.

17. novembril 2023. a lõppes regionaalministri määruse eelnõu kooskõlastusring. Määruse eelnõu kooskõlastamisel jäid Mustvee Vallavalitsus ja Mustvee Vallavolikogu, arvestades Benito Agirre tänaval asuvate kinnistute omanike seisukohta, jätkuvalt arvamusele, et Benito Agirre tänavanimi tuleb jätta muutmata. Kohalikud elanikud tõid välja, et nime „Jõesilla“ hääldamine on neile keeruline ja nimi võib kõlada „Õesillana“. Kohalikud elanikud pakkusid välja alternatiivi jätta nimeks „Agirre tänav“.

Hispaania saatkonna palve on jäädvustada Benito Agirre nimi kohalikus muuseumis. Hispaania saatkond pakkus uue nime valikuvariandina Benito Agirre tänava asemel nimeks välja „Hispaania lenduri tänav“.

Ka regionaalminister leidis, et ennem uue nime määramist, võiks kohanimenõukogu veelkord kaaluda alternatiivsete kohanimede valikuid.

Mart Uusjärv palus kohanimenõukogu liikmete ettepanekuid/arvamusi Benito Agirre tänavanime asendamiseks mõeldud uute nimeettepanekute osas.

Taavi Pae pooldab tänavanimena jätkuvalt Jõesilla.

Mall Leht on seisukohal, et Hispaania lenduri ja Agirre tänavanimed tuleb kõrvale jätta, kuna need nimed viitavad jätkuvalt lenduri isikule ja seeläbi seonduvad toimunud sündmusega. Kui kohalikud ei soovi Jõesilla tänavanime, võib teisi variante kaaluda.

Peeter Päll teatab, et taandab ennast küsimuse arutelust.

Raivo Aunap ei toeta Hispaania suunda, see ei rahulda kohalikku elanikkonda. Mina läheks jõuliselt kohaliku nime teed, kui Jõesilla ei sobi, siis näiteks nimi Silla tänav.

Kohanimenõukogu liikmed toetavad Raivo Aunap`i ettepanekut nimetada Benito Agirre tänav Silla tänavaks.

**OTSUSTATI: kohanimenõukogu pakub Benito Agirre tänavanime asendamiseks nime - Silla tänav.**

**2. Järvedele nimede kinnitamine**

Mall Leht teeb ettepaneku:

1) muuta järvel koodiga VEE2028060 Vesiloo järve nimi kehtetuks ja järvele koodiga VEE2028150 kinnitada nimi Vesiloo järv;

2) muuta Erne järve koodiga VEE2110610 muu nimi Padari paisjärv kehtetuks. Võimalusel lisada registrisse märge “eksitav”;

3) järvede ruumiandmete korrastamise käigus tuli välja mitu paisjärve, mis olid registris arvel ühe veekoguna, kuid tegelikult koosnevad mitmest jadamisi asetseva paisu taha moodustunud veekogust. Kuna üks järv saab olla vaid ühel tasapinnal, jagati sellised paisjärved mitmeks eraldi järveks nad jäid EELISesse sama nimega, mida kandis varasem ühendpaisjärv. Seepärast oleks vaja kinnitada järvedele rühmanimed. Kaaluda kas osadel juhtudel saab asendada liigisõnad “paisjärv” liigisõnaga “järv”. Kaaluda kas rühmanime korral on vaja liigisõna kirjutada mitmuses (nt Kadastiku järved);

Evar Saar teeb ettepaneku kinnitada põhjapoolse Silgu paisjärve (kood VEE2121230) mitteametlikuks esikohanimeks Hiirumäe lomp.

4) kinnitada mitteametlikuks esikohanimeks praeguse mitteametliku muu nimena registreeritud Vinnemäe lump. Muuta Tserepi paisjärv mitteametlikuks muuks nimeks ja lisada mitteametlik muu nimi Tserepi järv;

5) kinnitada Kõrveküla paisjärve mitteametlikuks esikohanimeks Kõrveküla järv ja muuta Kõrveküla paisjärv mitteametlikuks muuks nimeks;

Raivo Aunap teeb ettepaneku küsida järvede nimede osas Kõrveküla elanike arvamust.

Mart Uusjärv teeb ettepaneku jätta praegu Kõrveküla paisjärve nimi muutmata.

6) kinnitada Eensalu paisjärve mitteametlikuks esikohanimeks Sur'a järv ja mitteametlikuks muuks nimeks Eensalu paisjärv ning Eensalu järv;

7) kinnitada Igevere paisjärve mitteametlikuks esikohanimeks Igevere järv ja mitteametlikuks muuks nimeks Igevere paisjärv;

8) kinnitada nimetule Kurtna järvestiku järvele mitteametlikuks esikohanimeks Väike Laugasjärv ja mitteametlikuks muuks nimeks: Niinsaartetagune laugas; Niinsaartetagune lomp.

**OTSUSTATI:**

**1. muuta Vesiloo järve (koodi VEE2028060) nimi kehtetuks ja kinnitada järvele koodiga VEE2028150 ametlikuks nimeks Vesiloo järv;**

**2. muuta Erne järve (kood VEE2110610) muu nimi Padari paisjärv kehtetuks;**

**3. kinnitada Karksi veehoidla (kood VEE2098020) ja Karksi veehoidla (kood VEE2098030) mitteametlikuks esikoha rühmanimeks Karksi tiigid;**

**4. kinnitada Kurtna paisjärve (kood VEE2006350) ja Kurtna paisjärve (kood VEE2006351) mitteametlikuks esikoha rühmanimeks Kurtna paisjärved;**

**5. kinnitada Kõpu paisjärve (kood VEE2082870) ja Kõpu paisjärve (kood VEE2082871) mitteametlikuks esikoha rühmanimeks Kõpu paisjärved ja muuta Kõpu keskuse 2 tiiki nimi kehtetuks;**

**6. kinnitada Mõdriku paisjärve (kood VEE2013300) ja Mõdriku paisjärve (kood VEE2013310) mitteametlikuks esikoha rühmanimeks Mõdriku järved ja mitteametlikuks muuks rühmanimeks Mõdriku paisjärved;**

**7. kinnitada Rääbise paisjärve (kood VEE2081040) ja Rääbise paisjärve (kood VEE2081060) mitteametlikuks esikoha rühmanimeks Rääbise veehoidla;**

**8. kinnitada Silgu paisjärve (kood VEE2121230) mitteametlikuks esikohanimeks Hiirumäe lomp;**

**9. kinnitada Undi veehoidla (kood VEE2075220), Undi veehoidla (VEE2075230) ja Undi veehoidla (kood VEE2075250) mitteametlikuks esikoha rühmanimeks Undi veehoidla;**

**10. kinnitada Kadastiku järve (kood VEE2015420) mitteametlikuks esikohanimeks Suur tiik mitteametlikuks muuks nimeks Kadastiku Suur tiik ja Kadastiku järve (kood VEE2015421) mitteametlikuks esikohanimeks Väike tiik, mitteametlikuks muuks nimeks Kadastiku Väike tiik ning muuta Karjäär Kadastik-1 nimi kehtetuks;**

**11. kinnitada Tserepi paisjärve (kood VEE2046810) ametlikuks nimeks Hussaniidü lump, muuta Tserepi paisjärve nimi kehtetuks ning muuta Vinnemäe lump mitteametlikuks muuks nimeks;**

**12. kinnitada Eensalu paisjärve (kood VEE2087410) ametlikuks nimeks Sur'a järv ja mitteametlikuks muuks nimeks Eensalu paisjärv ning muuta Eensalu veehoidla nimi kehtetuks;**

**13. kinnitada Igevere paisjärve (kood VEE2094720) mitteametlikuks esikohanimeks Igevere järv ja muuta Igevere paisjärve nimi kehtetuks;**

**14. kinnitada nimetule Kurtna järvestiku järvele mitteametlikuks esikohanimeks Väike Laugasjärv ning mitteametlikuks muuks nimeks Niinsaartetagune laugas ja Niinsaartetagune lomp.**

**3.** **Nõo vallas Tamsa külas asuvatele Kerkmäele ja Räisamäele mitteametliku esikohanime kinnitamine**

Mall Leht teeb ettepaneku kinnitada Nõo vallas Tamsa külas asuvatele mägedele mitteametlikud esikoha nimed Kerkmägi ja Räisamägi.

Raivo Aunap teeb ettepaneku uurida küsimust põhjalikumalt.

Mart Uusjärv teeb ettepaneku mägede nimesid mitte kinnitada, arutada järgmisel kohanimenõukogu koosolekul.

**OTSUSTATI: mägede nimesid mitte kinnitada, arutada järgmisel kohanimenõukogu koosolekul.**

Mart Uusjärv teatab, et kohanimepäev toimub veebruari lõpus.

*(allkirjastatud digitaalselt)*

Mart Uusjärv

Koosoleku juhataja

*(allkirjastatud digitaalselt)*

Margit Mitt

Protokollija